ฟ้องศาลปกครองกีดกัน‘เลอศักดิ์’
สหภาพออมสินเดินหน้าร้องแทน เปิดทางบอร์ดต่ออายุการทำงาน
24 พ.ค. 2555

สหภาพออมสินเดินหน้าร้องแทน เปิดทางบอร์ดต่ออายุการทำงาน
ออมสินระส่ำ สหภาพเตรียมฟ้องศาลปกครองขอความเป็นธรรมเรื่องบีบ “เลอศักดิ์” พ้นเก้าอี้ผู้อำนวยการ
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า มีกระแสข่าวรายงานว่าทางสหภาพแรงงานรัฐวิสาหกิจพนักงานธนาคารออมสินเตรียมยื่นเรื่องต่อศาลปกครอง เพื่อขอความเป็นธรรมเรื่องการสรรหาผู้อำนวยการธนาคารออมสินใหม่ที่อาจเป็นการดำเนินการโดยไม่ชอบ เนื่องจากดำเนินการข้ามขั้นตอน เพราะไม่พิจารณาต่อวาระให้กับผู้อำนวยการธนาคารคนเก่าก่อนที่จะดำเนินการคัดสรรคนใหม่
“สำนักงานคณะกรรมการนโยบายรัฐวิสาหกิจ หรือ สคร. เสนอเป็นมติคณะรัฐมนตรี (ครม.) ในปี 2552 ว่าตัวประธานจะเป็นประธานสรรหาเองไม่ได้ ส่วนเรื่องการสรรหาคนใหม่ก็ต้องเอาคะแนนประเมินของคนเก่ามาดูก่อนว่าผลงานดี สมควรที่จะต่ออายุให้อีกหรือไม่ ซึ่งในปี 2554 ผลการประเมินออกมาได้คะแนนดีเกือบ 99% สะท้อนจากผลดำเนินงานที่ดีขึ้นทุกตัว” นายเลอศักดิ์ กล่าว 
แหล่งข่าวจากกระทรวงการคลัง เปิดเผยว่า ที่ผ่านมา นางพรรณี สถาวโรดม ประธานกรรมการธนาคารออมสิน อ้างว่าในสัญญาจ้างนายเลอศักดิ์กับธนาคารออมสินไม่ได้ระบุเรื่องการต่อวาระให้ จึงดำเนินการตั้งกรรมการสรรหาผู้อำนวยการธนาคารออมสินคนใหม่ โดยนางพรรณีนั่งเป็นประธานกรรมการสรรหาเอง
ทั้งนี้ ในเนื้อหาการฟ้องร้องน่ามีข้อบ่งชี้ให้ศาลเห็นว่า การต่อวาระเป็นไปตามระเบียบของ สคร.ที่ระบุไว้ว่า ต้องมีการประเมินผลงานของผู้บริหารคนเก่าที่หมดวาระ และพิจารณาว่าจะต่อวาระให้หรือไม่
การดำเนินการดังกล่าวยังใช้กับ นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย (ไอแบงก์) ที่อยู่ในตำแหน่งครบ 4 ปี ก็มีการประเมินผลงานและต่อวาระให้อยู่จนเกษียณอายุในปีนี้
แหล่งข่าวเปิดเผยว่า ปัญหาความขัดแย้งของนายเลอศักดิ์กับนางพรรณีจะต้องจบลงที่ศาล โดยที่ผ่านมาได้มีการเจรจาให้ต่างฝ่ายต่างทำงาน แต่ประธานกรรมการดำเนินการคัดสรรผู้อำนวยการคนใหม่ในลักษณะกีดกันนายเลอศักดิ์ ทำให้มีปัญหาขึ้นมารอบใหม่อีกครั้ง
คณะกรรมการสรรหาฯ จะมีอำนาจหน้าที่ในการกำหนดคุณสมบัติและดำเนินการสรรหาบุคคลที่มีความรู้ ความสามารถ และประสบการณ์เหมาะสมที่จะดำรงตำแหน่งผู้อำนวยการธนาคารออมสิน ให้เป็นไปตามคุณสมบัติและไม่มีคุณลักษณะต้องห้ามตามกฎหมายว่าด้วยคุณสมบัติมาตรฐานสำหรับกรรมการ พนักงานและรัฐวิสาหกิจ โดยจะมีการประชุมคณะกรรมการสรรหาในวันที่ 23 พ.ค.นี้ เพื่อพิจารณารายละเอียดกำหนดคุณสมบัติของผู้สมัครและการเปิดรับสมัคร
“เรื่องความขัดแย้งนี้บอร์ดหลายคนอึดอัด เพราะนายเลอศักดิ์ทำงานได้ดี แต่ประธานได้ลั่นวาจาว่า จะเอาออก ฝ่ายการเมืองก็ต้องการให้เอาออก จึงหนักใจมาก” กรรมการธนาคารกล่าว